**Jobvindue**

**I et jobvindue skal du brainstorme på hvilke muligheder, der er for andre job.**

**Idefasen**

Udgangspunktet er, at ”hele verden ligger åben for dine fødder”. Det er alle de muligheder, du skal prøve at få skrevet ind i nedenstående skema. Når du brainstormer er alle ideer velkomne, så skriv alt ned. Du skal ikke bekymre dig om, hvorvidt du har den uddannelse, der skal til for et specifikt job, eller om der er ledighed inden for det aktuelle fag. Du må ønske og drømme.

For at komme godt i gang med øvelsen, kan du lade dig inspirere af dine omgivelser: radioen, fjernsynet, familie, venner, bekendte, reklamer på busser og andet i gadebilledet.

**De enkelte ruder i jobvinduet**

**A ruden**: Hvis du gerne vil have et job med de samme opgaver, som du har nu, i den samme branche eller type af virksomhed. Hvor vil du kunne finde et job? Skriv navne på mulige virksomheder – arbejdssteder.

**B ruden**: Hvis du skal have det ”samme job”, men i en anden branche eller virksomhedstype. Skriv navne på mulige virksomheder – arbejdssteder.

**C ruden**: Hvis du skal have en anden type job, men blive i den samme branche eller type virksomhed. Hvad kunne du så lave? Her skriver du jobtitler.

**D ruden**: D står for Drømme. Hvis du skal lave noget helt andet i en hel anden branche eller virksomhedstype, hvad kunne du tænke dig? Kan du leve af din hobby? Skal du være selvstændig? Eller skal du lave noget helt andet?

|  |  |
| --- | --- |
| C | D |
| A | B |

**Vurderingsfasen**

Nu skal du gennemgå alle dine ideer og overveje, hvad det er, der er godt ved de forskellige muligheder.

**Målet**

Efter en grundig gennemgang og analyse af alle dine ideer, skal du nu beslutte dig for, hvad det er, der er dit ønskejob – også i et realistisk lys.

* Lav en handlingsplan.
* Hvad er det der forhindrer dig i at få dit ønskejob?
* Hvordan kan du formindske forhindringerne?
* Lav en plan for, hvordan du når dit mål.